**ПРОТОКОЛ ОТ СЕДМОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 24 март 2016 година, начало 09:00 часа**

От общо 51 общински съветници присъстваха 50, отсъства Владо Владов.

Заседанието бе открито и ръководено от чл.-кор. проф Христо Белоев.

**Чл.-кор. проф. Хр. Белоев:** ... системата е включена. Благодаря, 41 общински съветници се регистрираха, има още в залата. Имаме необходимия кворум, можем да започнем своята работа. Първо с господин кмета да поздравим нашите рожденици: д-р Кристиян Иванов е днес рожденик, да го поздравим. Няма цветя, тъй като са мъже, но да има поздравителни адреси и Искрен Илиев също да поздравим. В началото на работата на Общинският съвет нека да обявим своята съпричастност към това, което се случи в Брюксел, атентатите и надявам се всички ще се обединим около това, че с тая съпричастност да се обявим против всички тия действия, да не се случват и да търсим начини как да се подобри това положение и мира в целия свят. В началото преди да започнем обсъждане на дневния ред някои съобщения – на основание чл. 100, ал. 1 от Правилника за организация и дейността на Общинския съвет, неговите комисии и взаимодействието му с общинска администрация съобщавам за постъпило от областния управител оспорване на Решение № 78, прието с Протокол № 4 от 21 януари тази година, това е за газстанцията решението, което взехме. Заседанието на Административния съд-Русе е насрочено за 4 април тази година. Второ, на основание чл. 97 и 98, ал. 1 от Правилника за организация и дейността на Общинския съвет, неговите комисии и взаимодействието му с общинска администрация и по искане с вх. №214 от 08.03.2016 г. на Емил Милушев обявявам поправка на очевидна фактическа грешка в Протокол №6, от последното заседание е това от 25 февруари и в Решение №117 от 25 февруари като в текста след израза местност „Орта Екенлик“ се постави запетая и се добави „ ... предмет на Акт за частна общинска собственост №5029 от 19.03.2012 г.“ Пристъпваме към обсъждане на дневния ред в точка 8-ма, в текста вместо Сдружение „Съюз на ...“, Сдружение „Българска асоциация на пенсионерите“ да се чете Сдружение съюз на пенсионерите – 2004“. По този начин са разглеждани и материалите, грешка има в дневния ред. Така, по дневния ред въпроси, изказвания? Няма, който е съгласен с дневния ред, моля да гласува.

**КВОРУМ – 48. С 48 гласа „за”, 0 „против” и 0 „въздържали се” така се прие следния**

ДНЕВЕН РЕД:

1. **К.Л. 157** Годишен доклад за наблюдение на изпълнението през 2015 г. на Общинския план за развитие на Община Русе 2014-2020 г.
2. **К.Л. 146** Избор на управител на „Общински пазари“ ЕООД
3. **К.Л. 151** Безвъзмездно предоставяне за управление на самостоятелни обекти в сграда с идентификатор 63427.2.4082.3 – собственост на Община Русе, находящи се на ул. „Александровска“№93 в гр. Русе в полза на Общински младежки дом – Русе
4. **К.Л. 152** Откриване на процедура за провеждане на публичен търг с явно наддаване за продажба на недвижими имоти – частна общинска собственост, намиращи се в с. Бъзън
5. **К.Л. 154** Предоставяне безвъзмездно за управление на имот – частна общинска собственост, намиращ се в с. Ястребово, на кметство – с. Ястребово
6. **К.Л. 153** Промяна предназначението на имот №000044 в землището на с. Червена вода – от „територия за нуждите на горското стопанство“ в „територия предназначена за селското стопанство“ с начин на трайно ползване – „нива“
7. **К.Л. 147** Провеждане на публичен търг с явно наддаване за отдаване под наем на части от обекти общинска собственост по чл. 56 от ЗУТ
8. **К.Л. 150** Отдаване под наем на част от самостоятелен обект в сграда – частна общинска собственост за клуб на Сдружение „Съюз на пенсионерите – 2004“
9. **К.Л. 159** Корекция на Бюджета на Община Русе за 2016 година
10. **К.Л. 160** Приемане на Бюджетна прогноза 2017-2019 г. – Местни дейности на Община Русе и Приложения
11. **К.Л. 156** Приемане на план за защита при бедствия на Община Русе и план за противодействие при тероризъм
12. **К.Л. 149** Приемане на общинската Програма за закрила на детето – 2016 г.
13. **К.Л. 158** 1.Приемане на Анализ на потребностите от социални услуги на общинско ниво, в изпълнение на Общинска стратегия за развитие на социалните услуги – Община Русе (2010-2015 г.) и Областна стратегия за развитие на социалните услуги в област Русе (2010-2015 г.) 2.Приемане на Общинска стратегия за развитие на социалните услуги в Община Русе (2016-2020 г.) в изпълнение на Областната стратегия за развитие на социалните услуги в област Русе (2016-2020 г.)
14. Решение за даване на съгласие за кандидатстване на Община Русе с проект по Наредба № 2 от 08.05.2014 г. на Министерство на младежта и спорта по обект „Модернизиране на Градски стадион Русе: изграждане на електрически мрежи и осветление; изграждане на поливна инсталация; ремонт на дренажна инсталация“
15. **К.Л.142** Годишен отчет за 2015 г. за изпълнение на Програма за управление на дейностите по отпадъците на Община Русе
16. **К.Л. 143** Годишен отчет за 2015 г. за изпълнение на План за действие към Стратегическа карта за шум в околната среда на агломерация Русе
17. **К.Л. 145** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.150.503, находящ се в местността „Караманлийка“, гр. Русе
18. **К.Л. 148** Даване на Разрешение за изработване на проект за подробен устройствен план – план за застрояване на имот с номер 054025, находящ се в землището на гр. Мартен, Община Русе в местността „Вехтите лозя“
19. **К.Л. 161** Удостояване на г-жа Нешка Стефанова Робева със званието „Почетен гражданин на град Русе“
20. **К.Л. 162** Отмяна на Решение №78/21.01.2016 г. на ОбС-Русе, прието с Протокол №4/21.01.2016 г.
21. Приемане план на заседанията на ОбС–Русе за второто тримесечие и месец юли на 2016 г.
22. Опрощаване на несъбираемо държавно вземане на Елка Захариева
23. Опрощаване на несъбираемо държавно вземане на Ангел Захариев
24. Питания на общински съветници
25. Изказване на Мариян Димитров – вх.№246/18.03.2016 г.

**Чл.-кор. проф. Хр. Белоев:** Дневният ред е приет, но тук възниква ...

**Г-н М. Славчев:** Колеги, аз имам предложение. Извинявам се, че гласувахме материалът, обаче като гледам, понеже вървя по комисии ми се струва, че имаме пропуск в дневния ред, контролен лист 144, не го виждам в дневния ред. Предлагам да го вкараме, да го прегласуваме наново ... (коментар от зала не се чува) Реконструкция на триклонно кръстовище по ул. „Потсдам“ и ул. „Проф. Михаил Арнаудов“, източна промишлена зона и не го виждам в дневния ред, а то си е елемент на дневния ред. (коментар от зала не се чува) За следваща сесия ли остава? Добре, разбрах.

**Чл.-кор. проф. Хр. Белоев:** Благодаря. Дневният ред е приет.

**1 Точка**

**Годишен доклад за наблюдение на изпълнението през 2015 г. на Общинския план за развитие на Община Русе 2014-2020 г.**

**Чл.-кор. проф. Хр. Белоев:** По първа точка Карапчански.

**Г-н Стр. Карапчански:** Уважаеми г-н Председател, уважаеми госпожи и господа общински съветници, на Вашето внимание е Годишния доклад за наблюдение изпълнението през 2015 година на Общински план за развитие на Община Русе 2014-2020 г. Вземайки повод от заседанието на комисия ЗОРС към текста на решението, моля да бъде добавено към правното основание освен чл. 21, ал. 1 също така и чл. 24 от ЗМСМА, както и чл. 2, т. 4 от Закона за регионалното развитие. Да се чете – чл. 24, т. 4 от Закона за регионалното развитие. Благодаря.

**Чл.-кор. проф. Хр. Белоев:** Точка 24. Благодаря. По материалът въпроси и изказвания? Гласуваме решението с направеното допълнение точка 24 в решението да се добави. Режим на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 149**

На основание чл.21, ал.2, във връзка с чл.21, ал.1 от Закона за местното самоуправление и местната администрация и чл.2, т.24 от Закона за регионалното развитие и чл.91, ал.3 от ППЗРР, Общински съвет – Русе реши**:**

1. Одобрява годишен доклад за наблюдение на изпълнението през 2015 г. на Общинския план за развитие на Община Русе 2014-2020 г.

**2 Точка**

**Избор на управител на „Общински пазари“ ЕООД**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Уважаеми общински съветници, предлагаме удължаване на договор за управление на управителя на „Общински пазари“ ЕООД Кунчо Кунчев. Един доказал се през годините мениджър, дружеството е с положителен финансов резултат всяка година, всички знаете за реализираните инвестиции. Надявам се да подкрепите предложението.

**Чл.-кор. проф. Хр. Белоев:** Благодаря. Въпроси има ли? Изказвания? Режим на гласуване по точка 2.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 150**

На основание чл. 21, ал. 2, във връзка с чл. 21, ал. 1, т. 9 ЗМСМА, чл. 137, ал. 1, т. 5 от Търговския закон, чл. 10, ал.1, т. 5, чл. 22, ал. 1, чл. 23, ал. 1 и чл. 24 от Наредба № 9 на ОбС - Русе, Общинският съвет реши:

1. Избира Кунчо Славов Кунчев за Управител на „Общински пазари” ЕООД за срок от три години, считано от 25.04.2016 г.
2. Възлага на Кмета на Община Русе да сключи договор за управление с избрания Управител.

**3 Точка**

**Безвъзмездно предоставяне за управление на самостоятелни обекти в сграда с идентификатор 63427.2.4082.3 – собственост на Община Русе, находящи се на ул. „Александровска“№93 в гр. Русе в полза на Общински младежки дом – Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Става въпрос за 3 помещения в Халите. Предлагаме те да бъдат предоставени безвъзмездно за управление на Общински младежки дом. По комисии имаше въпроси за какво ще бъдат използвани тези помещения, виждате приложен доклада на г-жа Николаева, директор на Младежкия дом. Двете помещения ще бъдат използвани за солфеж, уроци по пиано, третото е сервизно за гардероб на сценични костюми.

**Чл.-кор. проф. Хр. Белоев:** Благодаря. Въпроси има ли? Изказвания? Режим на гласуване по точка 3.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 151**

На основание чл.21, ал.2, във връзка с чл.21, ал.1, т.8 от Закона за местно самоуправление и местна администрация, във връзка с чл.12, ал.1 от Закона за общинската собственост,Общинският съвет реши:

Дава съгласие за предоставяне безвъзмездно за управление на Общински младежки дом – Русе, самостоятелни обекти в сграда с идентификатор 63427.2.4082.3, предмет на АОС № 6937/21.03.2013 г., както следва:

1. Самостоятелен обект с идентификатор 63427.2.4082.3.15 по КККР на гр. Русе,

със застроена площ от 13,86 кв.м;

1. Самостоятелен обект с идентификатор 63427.2.4082.3.17 по КККР на гр. Русе,

със застроена площ от 45,04 кв.м;

1. Самостоятелен обект с идентификатор 63427.2.4082.3.18 по КККР на гр. Русе,

със застроена площ от 39,65 кв.м.

**4 Точка**

**Откриване на процедура за провеждане на публичен търг с явно наддаване за продажба на недвижими имоти – частна общинска собственост, намиращи се в с. Бъзън**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Стандартна процедура, публичен търг. Два имота в село Бъзън, нямаше корекции към предложението, поддържам го.

**Чл.-кор. проф. Хр. Белоев:** Благодаря. Кметът на село Бъзън е в залата, има положително становище. Въпроси имате ли по точката, изказвания? Няма, режим на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 152**

На основание чл. 21, ал. 2, във връзка с чл. 21, ал. 1, т. 8 от ЗМСМА; чл. 8, ал. 9; чл. 35, ал. 1 и чл. 41, ал. 2 от ЗОС, и чл. 30 от Наредба № 1 за общинската собственост на ОбС-Русе, протокол № 3/29.01.2016 г. на Комисията по общинска собственост и заявления за закупуване на имотите, Общинският съвет реши:

I. Допълва Годишната програма за управление и разпореждане с имотите-общинска собственост за 2016 г. с недвижими имоти-частна общинска собственост, намиращи се в с. Бъзън, представляващи: УПИ VIII-103 в кв. 52 и УПИ ХХVI-общ. в кв. 51, с прогнозен приход от продажбата им в размер на 4648,70 лева и 2558,80 лева, без включени дължими данъци и такси.

II. Дава съгласие за провеждане на публичен търг с явно наддаване за продажба на недвижими имоти-частна общинска собственост, както следва:

1. УПИ VIII-103 в кв. 52 с площ 1 138 кв.м. по плана на с. Бъзън, предмет на АОС № 6355/09.12.2010 г., вписан под № 43, том 37, н.д. 8031, вх. рег. № 15529/11.12.2010 г. в Службата по вписванията-гр. Русе към Агенцията по вписванията, с начална тръжна цена 4 648,70 лева, без включени дължими данъци и такси.

2. УПИ ХХVI-общ. в кв. 51 с площ 684 кв.м. по плана на с. Бъзън, предмет на АОС № 6372/15.12.2010 г., вписан под № 10, том 1, н.д. 12, вх. рег. № 36/05.01.2011 г. в Службата по вписванията-гр. Русе към Агенцията по вписванията, с начална тръжна цена 2558,80 лева, без включени дължими данъци и такси.

Дължимите данъци и такси да се определят след провеждане на търга и да са за сметка на спечелилите търга.

**5 Точка**

**Предоставяне безвъзмездно за управление на имот – частна общинска собственост, намиращ се в с. Ястребово, на кметство – с. Ястребово**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Кметът на село Ястребово е поискал да използва една малка сграда, бивша автоспирка за младежки център, предлагам да подкрепим предложението.

**Чл.-кор. проф. Хр. Белоев:** Да, благодаря. Въпроси имате ли? Изказвания? Режим на гласуване по точката.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 153**

На основание чл. 21, ал. 2 и чл. 21, ал. 1, т. 8 от ЗМСМА; чл. 12, ал. 1 от ЗОС, Общинският съвет реши:

Предоставя безвъзмездно за управление на Кметство-с. Ястребово, недвижим имот-частна общинска собственост намиращ се в с. Ястребово, Община Русе, представляващ ПИ № 100.208-едноетажна сграда със застроена площ 40 кв.м. /бивша автоспирка/, предмет на АОС № 7673/11.12.2015 г.

**6 Точка**

**Промяна предназначението на имот №000044 в землището на с. Червена вода – от „територия за нуждите на горското стопанство“ в „територия предназначена за селското стопанство“ с начин на трайно ползване – „нива“**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Видно е, че имотът непритежава характеристика на гора, нямаше въпроси и забележки към предложението, поддържам го.

**Чл.-кор. проф. Хр. Белоев:** В залата е кметът на Червена вода. Въпроси имате ли? Изказвания? Режим на гласуване по точка 6.

**КВОРУМ – 47. С 43 гласа „за”, 2 „против” и 2 „въздържали се” се прие**

**РЕШЕНИЕ № 154**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 72, ал. 1 от Наредба № 1 за общинската собственост на Общински съвет-Русе; Общинският съвет реши:

Дава съгласие за промяна на предназначението на имот-частна общинска собственост, от „територия за нуждите на горското стопанство“ в „територия предназначена за селското стопанство“, с начин на трайно ползване-„нива“, намиращ се в землището на с. Червена вода, Община Русе, мест. „Гърков дол“, представляващ имот № 000044 с площ 72,496 дка, с начин на трайно ползване-обработваема горска площ, трета категория, при граници: имот № 000818-полски път; имот № 000858-полски път; имот № 000518-пасище, мера; имот № 000857-полски път; предмет на АЧОС № 5218/14.11.2007 г.

**7 Точка**

**Провеждане на публичен търг с явно наддаване за отдаване под наем на части от обекти общинска собственост по чл. 56 от ЗУТ**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Стандартна процедура на свободни имоти, които са по одобрена схема на главния архитект, поддържам предложението.

**Чл.-кор. проф. Хр. Белоев:** Въпроси? Изказвания? Режим на гласуване по точка 7.

**КВОРУМ – 47. С 45 гласа „за”, 1 „против” и 1 „въздържали се” се прие**

**РЕШЕНИЕ № 155**

На основание чл. 21, ал. 2, във връзка с чл. 21, ал. 1, т. 8 от ЗМСМА; чл. 14, ал. 7, във връзка с чл. 14, ал. 2 от Закона за общинската собственост; във връзка с чл. 56, ал. 1 от Закона за устройство на територията; във връзка с чл. 11, ал. 1 и ал. 2 от Наредба №1 за общинската собственост на Общински съвет – Русе, във връзка с раздел І, чл. 1, т. 1, чл. 2, ал. 1, т. 1, ал. 2, раздел ІІ, чл. 3 и чл. 5 от Наредба №2 на Общинския съвет, за началните цени за отдаване под наем на общински обекти със стопанско и административно предназначение, Общинският съвет реши:

Дава съгласие да бъде проведен публичен търг с явно наддаване за отдаване под наем за срок от пет години на части от обекти общинска собственост, както следва:

1. Част от терен публична общинска собственост за поставяне на павилион за продажба на вестници и списания, в гр. Русе, ул. „П. Д. Петков“ и ул. „ Асен Златаров“, с площ от 2,25 кв. м. – т. 638 от общата схема за поставяне на преместваеми обекти и начална тръжна месечна наемна цена – 44,00 лв. (четиридесет и четири лева) без включен ДДС.

2. Част от терен публична общинска собственост за поставяне на павилион за магазин, в гр. Русе, ж. к. „Здравец–изток“, пред блок „Чавдар войвода“, с площ от 6,50 кв. м. – т. 83 от общата схема за поставяне на преместваеми обекти и начална тръжна месечна наемна цена - 56,20 лв. (петдесет и шест лева и двадесет стотинки) без включен ДДС.

3. Част от терен публична общинска собственост за поставяне на павилион за продажба на пакетирани хранителни и книжарски стоки в гр. Русе, кв. „Средна кула“ – център, с площ от 4,00 кв. м., елемент на утвърдена от Главения архитект на Община Русе подробна схема от 21.12.2015 г., и начална тръжна месечна наемна цена – 33,00 лв. ( тридесет и три лева) без включен ДДС.

4. Част от терен публична общинска собственост за поставяне на павилион за вестници и списания, в гр. Русе, бул. „Цар Освободител“ №108, пред блок „Афродита“, с площ от 2,25 кв. м. – т. 4007 от общата схема за поставяне на преместваеми обекти и начална тръжна месечна наемна цена – 44,00 лв. ( четиридесет и четири лева) без включен ДДС.

5. Преместваем обект общинска собственост – павилион № 1 за продажба на цветя, с площ от 4,00 кв. м.,монтиран върху част от терен обособен като паркинг, на входа на Гробищен парк „Басарбово“, гр. Русе, представляващ част от поземлен имот с идентификатор по кадастралната карта на гр. Русе 63427.279.33, публична общинска собственост, находящ се в землището на гр. Русе, местност „Арнауд дере“, описан в АПОС № 4533 от 12.12.2005 г. и начална тръжна месечна наемна цена – 16,00 лв. (шестнадесет лева) без включен ДДС.

**8 Точка**

**Отдаване под наем на част от самостоятелен обект в сграда – частна общинска собственост за клуб на Сдружение „Съюз на пенсионерите – 2004“**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Поддържаме това предложение с както Вие отбелязахте господин Председател с допълнението, което внесохме и дадохме по комисии.

**Чл.-кор. проф. Хр. Белоев:** Благодаря. Въпроси? Изказвания? Режим на гласуване по точка 8.

**КВОРУМ – 45. С 44 гласа „за”, 0 „против” и 1 „въздържали се” се прие**

**РЕШЕНИЕ № 156**

На основание чл.21, ал.2, във връзка с чл.21, ал.1, т.8 от Закона за местното самоуправление и местната администрация, във връзка с чл.14, ал. 6 от Закона за общинската собственост, във връзка с чл.15, ал.6 от Наредба № 1 на Общинския съвет за общинската собственост, във връзка с раздел І, чл.1, т.2, чл.2, ал.1, т.21, раздел ІІ, чл. 3, чл. 4 и чл.5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общинският съвет реши:

Дава съгласие да се отдаде под наем за срок от пет години на Сдружение „Съюз на пенсионерите - 2004“, БУЛСТАТ 131363641, част от самостоятелен обект в сграда - частна общинска собственост, с идентификатор по Кадастралната карта на гр. Русе 63427.2.3365.1.3, с административен адрес: гр. Русе, пл. „Александър Стамболийски“ ет.-1, която част представлява помещение №1, предмет на АЧОС №7487/14.08.2015г., с площ от 88,50 кв. м., за клуб на сдружението и месечна наемна цена – 38,94 лв. без включен ДДС.

**9 Точка**

**Корекция на Бюджета на Община Русе за 2016 година**

**Чл.-кор. проф. Хр. Белоев:** Госпожа Пенева.

**Г-жа Ем. Пенева:** Уважаеми дами и господа общински съветници, в по-голямата си част предложението за корекция на бюджета представлява разпределение на Фонд „Малки населени места“ и нови обекти в инвестиционната програма. Поддържаме предложението във вида, в който е входирано.

**Чл.-кор. проф. Хр. Белоев:** По тази точка са поканени и присъстват всички кметове на населени места, за които става въпрос в предложените корекции, за кметствата, които засягат предложените корекции. Ако някой от тях желае да вземе отношение. Въпроси имате ли по корекциите? Да, Велизар Павлов.

**Проф. Вел. Павлов**: Благодаря, г-н Председател. Уважаеми колеги, по време на комисиите възникна дискусия свързана с целесъобразността на някои от спортните обекти в малките населени места. В тази връзка е добре кметовете са тук да пояснят от гледна точка на целесъобразност защо са избрали даден спортен обект да бъде реновиран, възстановен. Благодаря ви.

**Чл.-кор. проф. Хр. Белоев:** Да, благодаря. Аз видях, че в залата дойдоха с макети някои кметове.

**Проф. Вел. Павлов:** Най-вече става въпрос за Ново село, Сандрово и Николово. Благодаря ви.

**Чл.-кор. проф. Хр. Белоев:** Благодаря. Ще помоля кметовете на тези населени места, първо на Сандрово Божидар Стоилов. (коментар от зала не се чува) Да на Николово, заповядайте.

**Г-жа М. Генова**: Марийка Генова, кмет на село Николово. Искам пред всички вас да защитя проектната идея, която кметството е заложило в тази програма за малки населени места. Смятам, че не само, че ще го изградим и той ще стане един качествено нов и хубав обект, такъв какъвто Николово и неговите жители заслужават. Но смятам, че и освен, че ще бъде законосъобразно изразходвани средствата, предвидили сме да направим всички проектни действия за да бъде този обект законен и да го впишем в нашия регистър, но смятам, че той е целесъобразен. Защо? Ами смятам, че това е едно много запустяло место, това е двора на училището, който е с изключително голяма площ, това е една незаета площ в училището. Смятам, че изграждането на тези две спортни съоръжения качествено ще подобри физическата и жизнената среда в селото. Имаме наличност на много млади хора и много жители от различни социални категории. Вече не можем да кажем, че в селото само се рита футбол на малки вратички, смятам че вие не мислите така за хората, които живеят в селата. И имаме и хора, които се занимават, много фитнес маниаци, само в читалището са предоставени две помещения, в които активно се занимават хора с фитнес. Имаме и много хора, които са носители на призове и така нататък. Имаме местни хора, които посещават ..., освен да кажем това, че населеното место през лятото се увеличава с още 1000 жители, имаме много, които ходят и тренират на други места. И мисля, че ако ние го изградим такова, на каквото те могат да се радват да имат всички подходящи условия за спорт ... Подкрепено е от желанието на самите млади хора, които лично са идвали при мен да предложат това. Имаме един млад човек, който е учител и сега в края на месец април ще получи сертификат да бъде треньор по тенис на корт. И той така заедно с новия учител, който по физическо е много млад и ентусиазиран човек, смятаме че ще можем освен да ги запалим по тоя спорт ... Понеже виждам, че вероятно повечето от вашите въпроси са към второто съоръжение ще бъде изградено, ще има много хора, които да му се радват и да го ползват. Плюс това в това сме включили възстановяване на осветлението, което просто са отрязан отдолу кабелите и отгоре са затворени и с това, това съоръжение ще може да се ползва до късно вечер, което означава, че в по-голямата си част от деня и през годината би могло да бъде ползвано. Николово съм сигурна и знам, че има нужда от това нещо и сами ще се убедите, когато го построим.

**Чл.-кор. проф. Хр. Белоев:** Да, има ли някакъв уточняващ въпрос? Не. На Ново село кмета да поканим г-жа Йорданова.

**Г-жа М. Йорданова**: Мариела Йорданов съм, кмета на Ново село. Разбирам, че въпросите са главно към Ново село защо това игрище ще бъде точно тенис-корт. Това игрище е изградено през 1961 година. Целият спортен комплекс в Ново село е изграден през тази година и игрището е изградено като тенис на корт. В Ново село през тези години е имало отбор по тенис на корт, имало е и сега в селото има много любители на този спорт. С оглед на това, че миналата година възстановихме другото игрище в двора на спортния комплекс, което превърнахме отново със средства от финансиране по Малки населени места, превърнахме в едно съвременно спортно съоръжение за футбол, волейбол и баскетбол. Освен това е реновирана сградата на спортната зала и в двора на спортния комплекс остава само това игрище, което е в много лошо състояние и дава не добър вид на цялото съоръжение. Затова смятам, че е крайно необходимо учениците от училище, които си провеждат часовете в този спортен комплекс, часовете по физическо възпитание и спорт се провеждат изцяло в спортния комплекс, нямаме в училище изградена спортна база, където се провеждат часовете, учениците имат право да спортуват и такъв вид спорт, който в Ново село има не малко поддръжници, не малко любители. Така, че смятам, че в едно населено място, което е с постоянно население от 1243 човека, със 120 ученици, които учат в основното училище и с може би още 500-600 се увеличават жителите през лятото, освен това не малка част от градските деца си карат ваканцията на село. Смятам, че тези аргументи са достатъчни да ви убедя, че наистина в Ново село има нужда от изграждане на тенис корт.

**Чл.-кор. проф. Хр. Белоев:** Благодаря и кмета на Сандрово Божидар Стоилов.

**Г-н Б. Стоилов:** Уважаеми дами и господа в Сандрово има сгради, училищни сгради. Едната е построена през 1915 година, другата 1933 година. Тази по-малката сграда, както ние я наричаме малкото училище в нея се провеждаха физкултурните занимания на учениците и там беше посместена полудневна детска градина. След изграждането на сграда на детската градина фактически това помещение едното фактически отпадна и до сега и в момента сградата се ползва като зала, самата сграда се ползва за тренировки на младежи и ученици. Смея да кажа, че за коледните празници на всички ученици дадохме такива подаръци, по случай Дядо Коледа и тогава фактически стана ясно колко са, ние си знаем по принцип, 173 деца, въпреки че ние в Сандрово нямаме училище, а приемното е в Мартен. В момента в тази сграда имаме изградена зала по борба, фитнес-зала, която е почти оборудвана макар и примитивно от самите деца и младежи. Има стая в която шахматна зала и казват, купили сме от училищното настоятелство две тенис маси, но сега вече и момичетата, девойките искат да спортуват и те и са отделили зала, в която те играят волейбол и баскетбол. Но самото състояние на сградата е толкова отчайващо, то не му е правен ремонт още от строителство, хоросана отстрани и той е изгорял. Аз в проектът, който имам желание и е проявил интерес може да види аз там съм приложил и снимки от състоянието му. Фактически ние решихме така или иначе тази сграда се използва, обаче е нужно един текущ ремонт, комините да се подмажат, отстрани самата фасада да се санира и доста неща има. Ще се разпокрие, ще се направи ремонт на покрива , щото има и счупени керемиди. И по този начин ще обновим сградата, а не да дочакаме деня, в който с фандрома ще изринем всичкото туй училище и фактически ще ликвидираме това нещо. Имаме достатъчно хора, в Сандрово сме много запалени, знаете това е традиция по борба. За оборудването на самата зала, тя и сега си е оборудвана благодарение на председателя на Федерацията по борба и училищното настоятелство. Фитнес центърът ще го направим по-съвременен и фактически имаме ..., понеже от Сандрово са излезели много спортисти, имаме дори амбицията да направим едно от помещенията да бъде музей на спорта в Сандрово. Но тъй като инвестицията, направата на тази зала, на този център, детски център, спортен център са нужни много повече пари и ние отчитаме това и благодарим на администрацията и на вас, че вие приехте да отделяме всяка година по малко средства и съответно да възстановяваме или да ремонтираме такива сгради. Затова сме предвидили, че това ..., тази сграда ще бъде възстановена за 4 години. Е, не дай си Боже, ако намерим спонсори, дано да направим за по-рано, за две, за една. Дай Боже.

**Чл.-кор. проф. Хр. Белоев:** Благодаря. Въпросите бяха поставени към кметовете на тези 3 кметства: Николово, Ново село и Сандрово. Все пак, ако има въпроси към някои други кметове на кметства, всички те присъстват тук или някой от кметовете, ако желае да вземе още отношение. Не виждам. Изказвания, ако има още ... Режим на гласуване по точка 9.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 157**

На основание чл.21, ал.2 във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет реши:

**І. ПРИХОДИ – държавни дейности**

**ПРИХОДИ И ДОХОДИ ОТ СОБСТВЕНОСТ**

§2404 „Нетни приходи от продажби на услуги, стоки и продукция“ +500лв.

Общежитие за средношколци 500лв.

§2405 „Приходи от наеми на имущество - Общежитие за средношколци +46 908лв.

**Всичко приходи и доходи от собственост +47 408лв.**

**Неданъчни приходи**

§2802 „Глоби, санкции, неустойки, наказателни лихви, обезщетения и начети“ +80лв.

СОУПНЕ „Фр. Шилер“ 80лв.

§3619 „Други неданъчни приходи“ АГ „Гео Милев“ +60лв.

**Всичко неданъчни приходи +140лв.**

**Всичко приходи държавна дейност +47 548лв.**

**ІІ.ПРИХОДИ – местни дейности**

**Неданъчни приходи**

§3619 „Други неданъчни приходи“ КДК +4 210лв.

**Всичко неданъчни приходи +4 210лв.**

**Всичко приходи местна дейност +4 210лв.**

**Всичко приходи по бюджета +51 758лв.**

**ІІІ. РАЗХОДИ – държавни дейности**

ФУНКЦИЯ „Образование“

Дейност 322 „Общообразователни училища“

§1015 „Материали“ +140лв.

СОУПНЕ „Фр. Шилер“ +80лв.

АГ „Гео Милев“ +60лв.

**Всичко за дейност +140лв.**

Дейност 332 „Общежития“

§0208 „Обезщетения на персонала с характер на възнаграждение“ +4 000лв.

§1015 „Материали“ +1 200лв.

§1016 „Вода, горива и енергия“ +40 888лв.

§1981 „Платени общински данъци, такси, наказателни лихви и

административни такси“ +1 320лв.

**Всичко за дейност +47 408лв.**

**Всичко за функция +47 548лв.**

ФУНКЦИЯ „Социално осигуряване, подпомагане и грижи“

Дейност 551 „Дневни центрове за лица с увреждания“

§5204„Придобиване на транспортни средства“

Обект „Микробус с 12 места и платформа за инвалидна количка

за Дневен център за деца и младежи с увреждане“ -20 000лв.

Обект „„Микробус до 9места и платформа за инвалидна количка

за Дневен център за деца и младежи с увреждане“ +20 000лв.

**Всичко за дейност 0лв.**

**Всичко за функция 0лв.**

**Всичко разходи държавни дейности +47 548лв.**

**ІV. РАЗХОДИ – местни дейности**

ФУНКЦИЯ „Образование“

Дейност 311 „ЦДГ и ОДЗ“

§1030 „Текущ ремонт“ - 3 320лв.

Км. Тетово по програма „Малки населени места“ 4 680лв.

Резерв образование -8 000лв.

§5203 „Придобиване на друго оборудване, машини и съоръжения“ +8 000лв.

Обект „Електрическа фурна на 3 /три/ нива“ 1 бр.- ЦДГ „Чучулига“ +5 000лв.

Обект „Конвектомат“ 1 бр. - ЦДГ „Роза“ с. Ново село +3 000лв.

§5206 „Изграждане на инфраструктурни обекти“

Обект „Детска площадка в ЦДГ „Роза“ с. Тетово“ +28 320лв.

**Всичко за дейност +33 000лв.**

**Всичко за функция +33 000лв.**

ФУНКЦИЯ „Жилищно строителство, комунално стопанство и опазване на околната среда“

Дейност 606 „Изграждане, ремонт и поддържане на уличната мрежа“

§1015 „Материали“ ОП „Комунални дейности“ -10 000лв.

§1030 „Текущ ремонт“ по програма „Малки населени места“ +78 692лв.

**ОП „Комунални дейности“ +15 920лв**.

Кв. ДЗС 8 000лв.

Кв. Долапите 7 920лв.

**Км. Просена 8 000лв.**

**Км. Семерджиево 21 699лв.**

**Км. Хотанца 17 005лв.**

**Км. Ястребово 16 068лв.**

§5204 „Придобиване на транспортни средства“ +10 000лв.

Обект „Лек автомобил- употребяван“ 1бр. +10 000лв. ОП „Ком. дейности“

**Всичко за дейност +78 692лв.**

Дейност 619 „Други дейности по жилищното строителство, благоустройството и регионалното развитие“

**§1015 „Материали“ +3 560лв.**

Км. Хотанца – по програма „Малки населени места“ +3 560лв.

**§1030 „Текущ ремонт“ +40 179лв.**

Км. Басарбово – по програма „Малки населени места“ +26 200лв.

Км. Долно Абланово – по програма „Малки населени места“ +13 979лв.

**§ 1098 „Други разходи, некласифицирани в другите параграфи**

**и подпараграфи“ - Програма „Малки населени места“ -319 943лв.**

**§5206 „Изграждане на инфраструктурни обекти“ +62 935лв.**

Обект „Детска площадка с кът за отдих“ км. Мартен +30 000лв.

Обект „ Благоустрояване зона за отдих и спорт“ км. Бъзън +24 955лв.

Обект „Благоустройство на парк“ кв. Средна кула +7 980лв.

**Всичко за дейност -213 269лв.**

Дейност 622 „Озеленяване“

§1015 „Материали“

Км. Хотанца – по програма „Малки населени места“ +735лв.

**Всичко за дейност +735лв.**

Дейност 623 „Чистота“

§5203 „Придобиване на друго оборудване, машини и съоръжения“

Обект „Инсталация за високотемпературно факелно изгаряне на био-газ от сметище в ПИ63427.60.24 по плана на гр. Русе, ІІ – Б етап, местност „Под Ормана“ +45 000лв.

**Всичко за дейност +45 000лв.**

**Всичко за функция -88 842лв.**

ФУНКЦИЯ „Почивно дело, култура, религиозни дейности“

Дейност 714 „Спортни бази за спорт за всички“

**§1015 „Материали“ +5 699лв.**

Км. Тетово -2 500лв.

Км. Сандрово – по програма „Малки населени места“ +8 199лв.

**§1020 „Външни услуги“ -2 500лв.**

Км. Тетово -2 500лв.

**§1030 „Текущ ремонт“ +18 801лв.**

Км. Сандрово – по програма „Малки населени места“ +18 801лв.

**§5100 „Основен ремонт“ +26 000лв.**

Обект „Ремонт сграда – Съблекалня и навес към стадион, находяща

се в ПИ в кв. 51 по плана на с. Червена вода, Община Русе

– кметство Червена вода-ІІ-ри етап“ +26 000лв.

**§5206 „Изграждане на инфраструктурни обекти“ +52 842лв.**

Обект „„Изграждане на комбинирана спортна площадка за стрийт фитнес

и игрище за тенис на корт“ км. Николово +29 864лв.

Обект „Възстановяване на игрище за тенис на корт с обособено място за публика“ км. Ново село +22 978лв.

**Всичко за дейност +100 842лв.**

Дейност 759 „Други дейности по културата“

§ 1098 „Други разходи, некласифицирани в другите параграфи

и подпараграфи“ КДК +4 210лв.

**Всичко за дейност +4 210лв.**

**Всичко за функция +105 052лв.**

ФУНКЦИЯ „Разходи некласифицирани в други функции“

Дейност 998 „Резерв“

§9700 „Резерв“ -10 000лв.

**Всичко за дейност -10 000лв.**

**Всичко за функция -10 000лв.**

**Всичко разходи местни дейности +39 210лв.**

**V. РАЗХОДИ – държавни дейности дофинансирани с общински приходи**

ФУНКЦИЯ „Отбрана и сигурност“

Дейност 239 „Други дейности по вътрешната сигурност“

§1098 „Други разходи, некласифицирани в другите параграфи

и подпараграфи“ -35 000лв.

**Всичко за дейност -35 000лв.**

**Всичко за функция -35 000лв.**

**Всичко разходи дофинансиране -35 000лв.**

**Всичко разходи по бюджета +51 758лв.**

**10 Точка**

**Приемане на Бюджетна прогноза 2017-2019 г. – Местни дейности на Община Русе и Приложения**

**Чл.-кор. проф. Хр. Белоев:** Госпожа Пенева.

**Г-жа Ем. Пенева:** Бюджетната прогноза за 2017-2016 година е в изпълнение на указанията на министъра на финансите от 10 февруари 2016 година. Поддържаме предложението за приемане на бюджетна прогноза 2017-2019 местни дейности на Община Русе и приложения във вида, в който е входирана.

**Чл.-кор. проф. Хр. Белоев:** Благодаря. Въпроси, изказвания? Режим на гласуване по точка 10.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 158**

На основание чл.21, ал.2 във връзка с чл.21, ал.1, т.12 от ЗМСМА, чл. 83, ал.2 от Закона за публичните финанси, Общинският съвет реши:

Приема:

І. Бюджетна прогноза за периода 2017-2019 година на постъпленията от местни приходи и на разходите за местни дейности – Приложение №8 от Указанията на Министерство на финансите БЮ №1/10.02.2016 г.

ІІ. Прогноза за намерения за поемане на задължения чрез договори за финансов лизинг и други форми на дълг за периода 2017-2019 г. – Приложение №6а от Указанията на Министерство на финансите БЮ №1/10.02.2016 г.

ІІІ. Прогноза за нов дълг и финансиране чрез заеми на база действащи договори и намерения за поемане на задължения по нови заеми за периода 2017-2019 г. – Приложение №6б от Указанията на Министерство на финансите БЮ №1/10.02.2016 г.

ІV. Прогноза на разходите на начислена основа за лихви по обслужване на заемите на база действащи договори за заеми и намерения за поемане на задължения по нови договори за заеми за периода 2017-2019 г. - Приложение №6в от Указанията на Министерство на финансите БЮ №1/10.02.2016 г.

V. Консолидирана информация по Приложение 10а „Прогноза за приходите и разходите на нефинансовите предприятия за периода 2017-2019 г. и за активите и пасивите им към 31 декември на съответната година“, съгласно Указания на Министерство на финансите БЮ №1/10.02.2016 г.

VІ. Приложение 10а „Прогноза за приходите и разходите на нефинансовите предприятия за периода 2017-2019 г. и за активите и пасивите им към 31 Декември на съответната година“ на „Летище Русе“ ЕООД, съгласно Указания на Министерство на финансите БЮ №1/10.02.2016 г.

**11 Точка**

**Приемане на план за защита при бедствия на Община Русе и план за противодействие при тероризъм**

**Чл.-кор. проф. Хр. Белоев:** Спасимир Димитров.

**Г-н Сп. Димитров:** Уважаеми общински съветници в момента съществува план за защита при бедствия, който е приет от 2008 година от Общински съвет-Русе. Поради промяната на законодателството, на самия Закон за защита при бедствия се налага неговата преработка. Тя е представена пред вас в електронен носител, поради обема си. Вторият план, плана за противодействие на тероризма е разпореден с решение №1 от 05.01.2016 година на Министерски съвет. За съжаление той става все по-актуален, необходимо е приемането му, за да може да се проведат необходимите мероприятия свързани с тоя план. Призовавам ви да гласувате за приемането на тези два плана, ако имате въпроси см готов да отговоря.

**Чл.-кор. проф. Хр. Белоев:** Да, благодаря. Въпроси, изказвания? Режим на гласуване по точката.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 159**

На основание чл. 21, ал.1, т.23 от ЗМСМА във връзка с чл.9, ал.10 и 11 от ЗЗБ и чл.2 от Решение № 1/05.01.2016г на МС на Република България и писмо № 08- 00- 8/16.02.2016г. на Областен управител на област Русе, Общинският съвет реши:

1. Утвърждава План за защита при бедствия на Община Русе.
2. Утвърждава План за противодействия на тероризма.

**12 Точка**

**Приемане на общинската Програма за закрила на детето – 2016 г.**

**Чл.-кор. проф. Хр. Белоев:** Госпожа Личева.

**Г-жа М. Личева:** Уважаеми общински съветници, предложената общинска програма за детето 2016 година е в съответствие с националното законодателство. Общинска администрация има ангажимент да подготви тази програма. да я представи за вашето утвърждаване и съответно контрол по изпълнението. Както подробно я представихме в комисиите всички институции действащи на територията на Община Русе, които имат отношение към изпълнение правата на децата, заложили своите дейности и съответно бюджет имат отговорности. Благодаря ви.

**Чл.-кор. проф. Хр. Белоев:** Благодаря ви. Въпроси, изказвания? Няма. Режим на гласуване по точка 12.

**КВОРУМ – 48. С 46 гласа „за”, 0 „против” и 2 „въздържали се” се прие**

**РЕШЕНИЕ № 160**

На основание чл. 21 ал. 1 т. 12 и ал. 2 от ЗМСМА, чл. 3 от Правилника за прилагане на Закона за закрила на детето, във връзка с чл. 20а, ал. 3 и чл. 21, ал. 1, т. 1 от Закона за закрила на детето, Общинският съвет реши:

1. Приема общинската програма за закрила на детето за 2016 г. (приложение № 1).

**13 Точка**

**1.Приемане на Анализ на потребностите от социални услуги на общинско ниво, в изпълнение на Общинска стратегия за развитие на социалните услуги – Община Русе (2010-2015 г.) и Областна стратегия за развитие на социалните услуги в област Русе (2010-2015 г.) 2.Приемане на Общинска стратегия за развитие на социалните услуги в Община Русе (2016-2020 г.) в изпълнение на Областната стратегия за развитие на социалните услуги в област Русе (2016-2020 г.)**

**Чл.-кор. проф. Хр. Белоев**: Кой ще докладва?Госпожа Личева, заповядайте.

**Г-жа М. Личева:** Тази точка, както също беше представена подробно на всички комисии е свързана с един анализ на изпълнение на вече преминалия 5-годишен период на предишната общинска стратегия за развитие на социалните услуги с период на действие 2010-2015 година. Анализът е изключително подробен, представен на вашето внимание с диаграми и съответно с направените изводи, на които стъпва общинска администрация и подготви съответно проект за приемане на стратегия за следващия 5-годишен период. Изключително амбицията на общинска администрация е да запази всички разкрити социални услуги и да доразвие мрежата от социални услуги и да наблегне на услуги за възрастни. Благодаря ви.

**Чл.-кор. проф. Хр. Белоев:** Благодаря. Въпроси?

**Г-жа М. Личева**: Имам само едно допълнение, което е на база предложение на господин Неделчев и след това в комисия ЗОРС. Към точка 2 от решението да се прибави изречението „Съгласно Приложение 2, неразделна част от решението“. И всъщност текстът става – точка 2 от решението „Приема общинска стратегия за развитие на социалните услуги в Община Русе 2016-2020 г. в изпълнение на Областна стратегия за развитие на социалните услуги в Област Русе 2016-2020, съгласно Приложение 2, неразделна част от решението. Благодаря.

**Чл.-кор. проф. Хр. Белоев:** Благодаря. Въпроси? Изказвания? С направените допълнения към точка 2-ра от решенията режим на гласуване.

**КВОРУМ – 48. С 47 гласа „за”, 0 „против” и 1 „въздържали се” се прие**

**РЕШЕНИЕ № 161**

На основание чл. 21, ал. 2, във връзка с чл. 21, ал. 1, т. 12 от ЗМСМА, чл. 19, ал. 2 от Закона за социално подпомагане и чл. 36а, ал. 1 и 3 и 36б, ал. 1 от Правилника за прилагане на Закона за социално подпомагане, Общинският съвет реши:

1. Приема Анализ на потребностите от социални услуги на общинско ниво, в изпълнение на Общинска стратегия за развитие на социалните услуги – Община Русе (2010-2015 г.) и Областната стратегия за развитие на социалните услуги в Област Русе (2010-2015 г.), за планиране и разработване на Общинска стратегия за развитие на социалните услуги в Община Русе 2016-2020 г., съгласно Приложение 1 – неразделна част от решението.

2. Приема Общинска стратегия за развитие на социалните услуги в Община Русе (2016-2020 г.), в изпълнение на Областната стратегия за развитие на социалните услуги в Област Русе (2016-2020 г.), съгласно Приложение 2 – неразделна част от решението.

**14 Точка**

**Решение за даване на съгласие за кандидатстване на Община Русе с проект по Наредба № 2 от 08.05.2014 г. на Министерство на младежта и спорта по обект „Модернизиране на Градски стадион Русе: изграждане на електрически мрежи и осветление; изграждане на поливна инсталация; ремонт на дренажна инсталация“**

**Чл.-кор. проф. Хр. Белоев:** Заповядайте, г-н Наков.

**Г-н Дим. Наков:** Благодаря Ви, г-н Председател. Уважаеми госпожи и господа общински съветници, всички сте запознати със състоянието на Градски стадион Русе. Знаете, че той не отговаря на най-високите критерии на БФС, на УЕФА за провеждане на състезания, на футболни срещи от висок ранг. В тази връзка се предлага на вашето внимание проект за решение за даване на съгласие на Община Русе да кандидатства и да одобрите съответно проект за модернизация на Градския стадион. И както господин председателя каза той включва: изграждане на ново осветление, всички видове мрежи за видеонаблюдение, поливни системи, нов дренаж по терена и съответно нова тревна повърхност. Ако имате някакви въпроси, заповядайте.

**Чл.-кор. проф. Хр. Белоев:** Благодаря. Въпроси? Изказвания? Не виждам, режим на гласуване по точката.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 162**

На основание чл.21, ал.1, т.23, във връзка с чл.21, ал.2 от ЗМСМА, общинският съвет реши:

1. Дава съгласие за кандидатстване на Община Русе с проект по Наредба № 2 от 08.05.2014 г. на Министерство на младежта и спорта за обект „Модернизиране на Градски стадион Русе: изграждане на електрически мрежи и осветление; изграждане на поливна инсталация; ремонт на дренажна инсталация“ и одобрява проекта за „Модернизиране на Градски стадион – Русе: изграждане на електрически мрежи и осветление; изграждане на поливна инсталация; ремонт на дренажна инсталация“, находящ се в УПИ I-5095, кв.418, част от спортен комплекс „Ялта“, гр. Русе, описан в АОС № 6205/31.03.2010 г.

**15 Точка**

**Годишен отчет за 2015 г. за изпълнение на Програма за управление на дейностите по отпадъците на Община Русе**

**Чл.-кор. проф. Хр. Белоев:** Заповядайте, г-жа Кръстева.

**Г-жа Н. Кръстева:** Уважаеми общински съветници, Закона за опазване на околната среда регламентира разработване, приемане и отчитане на програми за опазване на околна среда на общините. Програмите за околната среда се приемат от общинските съвети, които контролират изпълнението им. Кметът на общината разработва, изпълнява и Програма за управление дейностите по отпадъците на територията на съответната община като тази програма е неразделна част от общинската програма за околна среда. Ангажимент на общинска администрация е ежегодно в срок до 31 март да ви информираме за изпълнението на тия програми. Предвид това внасяме на вашето внимание отчета за програмата за околната среда. Това, на което мога да акцентирам вашето внимание е, че в периода 2013-2015 година общинска администрация е почистила замърсени с отпадъци терени общинска собственост съответно от битови, строителни, производствени отпадъци. Акумулирали сме средства чрез заплащане на отчисления по чл. 60 и чл. 64 от Закона за управление на отпадъците. Извършили сме рекултивация на съществуващо старо депо за битови отпадъци в местност „Под ормана“, който върви в срок. На предходната сесия с ваше решение учредихте право на строеж за изграждане на инсталация за сепариране на битови отпадъци. Експлоатацията на Регионалното депо-Русе провежда се мониторинг, рекултивация на клетки за отпадъци, проектиране и изграждане на нови клетки. Като предходната година сме провели информационно-образователни кампании в областта на управлението на отпадъците, съвместно с организации по оползотворяване като капмании: Стара хартия за нова книга, проект на ЕКОПАК–България – стани Екогерой, Игра на ЕКОПАК – клуб Екогерой, екобатерии, „Лубрика“ - екологични дейности. Отчетът, който сме представили на вашето внимание е подробен, ако има въпроси сме на разположение.

**Чл.-кор. проф. Хр. Белоев:** Благодаря. Въпроси по отчета? Да, Галин Григоров, заповядайте.

**Г-н Г. Григоров**: Уважаеми г-н Председател, уважаеми г-н Кмет, уважаеми колеги, аз разбрах, че има рекламни кампании, но имам неяснота по темата за намаляването на събирането на излязло от употреба електронно, електрическо оборудване, както и негодните за употреба батерии и акумулатори. Интересува ме на какво се дължи това. Дали там има липса на рекламна кампания или проблема е друг? Благодаря.

**Чл.-кор. проф. Хр. Белоев:** Да, благодаря. (коментар от зала не се чува) За отговор, да, заповядайте, г-жа Хасанова.

**Г-жа Ш. Хасанова**: Уважаеми дами и господа, във връзка с тази кампания на интернет страницата на общината е качена цялата информация. То се организира поетапно, когато има заявен интерес се обаждат на съответните телефони за връзка, определя се дата, на определени места се събират излезли от употреба електрическо и електронно оборудване. А за батерии и акумулатори има по всички общински сгради, училища разположени контейнери за разделно събиране, последващото им предаване.

**Чл.-кор. проф. Хр. Белоев:** Да, благодаря. Господин Григоров.

**Г-н Г. Григоров:** И аз благодаря за отговора, но все пак не разбрах според вас на какво се дължи това намаляване през тия години, всяка година намалява количеството на отпадъците.

**Чл.-кор. проф. Хр. Белоев:** Да, заповядайте.

**Г-жа Ш. Хасанова:** Съгласно националното законодателство са заложени мерки точно за намаляване на общия поток, намаляване на опасните отпадъци от общия поток, битови отпадъци. Това е целта заложена в националното законодателство и ние вървим към неговото постигане.

**Чл.-кор. проф. Хр. Белоев:** Да, благодаря. Други въпроси, изказвания? Не виждам. Отчетът е за сведение.

**16 Точка**

**Годишен отчет за 2015 г. за изпълнение на План за действие към Стратегическа карта за шум в околната среда на агломерация Русе**

**Чл.-кор. проф. Хр. Белоев:** Да, заповядайте, г-жа Кръстева.

**Г-жа Н. Кръстева:** Уважаеми общински съветници, тази точка е аналогична с предната. На вашето внимание подробен отчет даваме за плана за действие към стратегическата карта за шум. Това, на което също мога да акцентирам внимание за тези, които не са разбрали от подробния материал е, че на стратегическата карта на шума на агломерация Русе са отразени различни източници на шум, пътен и железопътен трафик. Основен причинител на шумовото натоварване в агломерация Русе се явява пътния поток, неговата висока интензивност са предпоставка за високите нива на шум в жилищните зони. За ограничаване и намаляване на шумовото натоварване са предвидени различни мерки като част от тях вече се изпълняват. Именно ремонти и подмяна на пътни настилки, предвидено е изграждане на нови пътни възли и мрежа от велоалеи на територията на агломерация Русе. Разгледаните в плана мерки са краткосрочни и засягат основно пътния трафик като най-сериозен причинител на шум. Според измерванията на шума, които се извършват, както смятам знаете от Регионална здравна инспекция-Русе 2012 година се забеляза намаляване на шумовото натоварване в 25 от 30-те пункта на измерване, но въпреки това 23 от тия пунктове нивата превишават допустимите норми. Съгласно получената информация, която сме подали към Регионална здравна инспекция 12 жалби са разгледани, като 8 от бройките, от жалбите са основателни. Намерените стойности на еквивалентните нива на шум отговарят на изискванията на Наредба 6. Четири броя от жалбите са неоснователни и 4 броя жалби има от битов шум.

**Чл.-кор. проф. Хр. Белоев:** Благодаря. Въпроси по отчета? Господин Неделчев, заповядайте.

**Г-н Ал. Неделчев:** Благодаря, проф. Белоев. Уважаеми г-н Кмете, уважаеми колеги, моето е по-скоро предложение отколкото въпрос. Поредна година разглеждаме подобен годишен отчет, но ще ми се да направя едно конкретно предложение, надявам се администрацията да го приеме. И ползвайки се от правомощията, които ЗМСМА дава на кмета да издава заповеди, които са задължителни за изпълнение от органите на МВР на съответната територия, заедно с другите имащи отношение към проблема с шума институции като: ДАИ, Регионалната здравна инспекция, да се предприемат най-после някакви мерки за озаптяване на такива източници на шум, каквито представляват стотиците вече автомобилни уредби, които карат хората много често да подскачат в леглата си. Дори в собствените си домове или пък автомобили и мотопеди, които карат без съответните заглушителни устройства и по улиците на моменти става ад. Аз лично съм би свидетел как малки деца просто изпищяват и започват да плачат от страх, когато някой изфорсира минавайки покрай него с мотора си. Не знам колко акции са проведени през годините съвместно с КАТ и дали изобщо са провеждани, не виждам някаква цифра на брой санкционирани лица отчета да има. Затова предлагам нека нещо конкретно да се заложи, мисля че има потенциал за всички структури, които заедно с Община Русе биха се ангажирали. Да се направи нещо за решаване на този проблем макар и частично. Благодаря.

**Чл.-кор. проф. Хр. Белоев:** Благодаря ви. Това е по-скоро предложение за по-нататъшната работа. Други? Ако има други въпроси, предложения, изказвания. Някакъв отговор ще има ли? Господин Неделчев по-скоро направи предложение за предприемане на дейности свързани с обсъждания проблем.

**Г-н Пл. Стоилов**: Абсолютно приемам това, което г-н Неделчев коментира, Искам да заявя, че в нашата програма е заложено прилагане на подобни мерки. За съжаление тук водещия ресор, водещата структура е звената на Областна дирекция на МВР и повече сектор „Пътна полиция“. Това, което аз мога да го уверя г-н Неделчев, всички вас общински съветници е, че до средата на април ще направим едно съвместно съвещание с ръководствата на Областна дирекция на МВР, с ДАИ, със сектор „Пътна полиция“ и със звената на общинската администрация, на която да се обсъди тази ситуация да се набележат и предприемат конкретни мерки в тази насока, които ще бъдат оповестени и на гражданите. И ще търсим и тяхната подкрепа по отношение идентифициране на тия лица, на тия собственици на автомобили и на мотоциклет, които създават тоя хаос. Те не са много, минават всички ги виждат, виждта им номерата, независимо, че част от мотоциклетистите карат или без номера, или с вдигнати номера, за да не се виждат, но те така или иначе са в града. И ние трябва да предприемем всички мерки, за да ги озаптим. И тук трябва да се обединим всички в тая задача, защото това не само стряска децата и хората, това създава реална предпоставка за опасността на живота и здравето на нашите съграждани. Така, че благодаря за това, което предложи г-н Неделчев, след тази среща ние ще информираме общинския съвет за конкретните решения, които сме взели с тях.

**Чл.-кор. проф. Хр. Белоев:** Да, благодаря ви.

**Г-н Пл. Стоилов:** На това работно съвещание ще бъде поканен и председателя на Общинския съвет и общински съветници, за да може също да изразят и позицията на групите в Общинския съвет.

**Чл.-кор. проф. Хр. Белоев:** Да, благодаря. Други, ако има изказвания. Отчетът е за сведение.

**17 Точка**

**Даване на Разрешение за изработване на проект за подробен устройствен план – план за застрояване на поземлен имот с идентификатор 63427.150.503, находящ се в местността „Караманлийка“, гр. Русе**

**Чл.-кор. проф. Хр. Белоев:** Господин Наков.

**Г-н Дим. Наков:** Благодаря ви, г-н Председателю. Уважаеми госпожи и господа общински съветници, на вашето внимание се предлага проект за решение за одобряване на задание и разрешаване изработването на ПУП, план за застрояване на поземлен имот в местността „Караманлийка“. Нещо, което е характерно за имотът, устройствената зона се запазва такава и съответства на предвидената зона в Общия устройствен план за рекреационни дейности. Благодаря ви.

**Чл.-кор. проф. Хр. Белоев:** Благодаря. Въпроси по точката, имате ли? Да, заповядайте, д-р Константинова.

**Д-р Т. Константинова:** Благодаря, г-н Председател. Искам да задам въпрос, може би има някакъв пропуск, че в решението няма точка, която обикновено присъства в други подобни, които са доста много, както всички ние знаем, на всяка сесия. Промяна на предназначението не е включено в решението.

**Чл.-кор. проф. Хр. Белоев:** Да, благодаря. Господин Наков.

**Г-н Дим. Наков:** Значи, когато го поиска заявителя тогава даваме и такова трета точка – Даване на предварително съгласие за промяна предназначението в срок от 1 година.

**Чл.-кор. проф. Хр. Белоев:** Това е последваща процедура.

**Г-н Дим. Наков:** Не, не същата процедура е, просто не е поискано от съответния заявител на услугата. (коментар от зала не се чува) Може да допълним ... Трета точка – Дава предварително съгласие за промяна предназначението на земята в рамките на срок от 1 година, както обикновено. (коментар от зала не се чува).

**Чл.-кор. проф. Хр. Белоев:** Да, благодаря ви, че видяхте този пропуск. Трета точка се предлага, която ... – променя предназначението. Други изказвания? С направеното предложение за точка 3 в решението относно предназначението на земята режим на гласуване по точката.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 163**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№УТ-27-10/23.02.16 от Светлана Кънчева Колева, Общинският съвет реши:

1. Одобрява задание за проектиране на план за застрояване на поземлен имот с идентификатор 63427.150.503, находящ се в местността „Караманлийка“, гр. Русе;
2. Разрешава изработване на план за застрояване на поземлен имот с идентификатор 63427.150.503, находящ се в местността „Караманлийка“, гр. Русе.
3. Дава предварително съгласие за промяна предназначението на земята в рамките на срок от 1 година.

**18 Точка**

**Даване на Разрешение за изработване на проект за подробен устройствен план – план за застрояване на имот с номер 054025, находящ се в землището на гр. Мартен, Община Русе в местността „Вехтите лозя“**

**Чл.-кор. проф. Хр. Белоев:** Господин Наков.

**Г-н Дим. Наков:** Благодаря ви, господин Председател. Уважаеми госпожи и господа общински съветници, на вашето внимание се предлага проект за решение за одобряване на задание и разрешаване изработването на план за застрояване на поземлен имот в местността „Вехтите лозя“, южно от път 221 Русе-Силистра. Като устройствената зона се предвижда да даде основание за проектиране на съоръжение на техническата инфраструктура. Също предлагаме 3 точка да се добави и „Даване на предварително съгласие за одобрение, за промяна предназначението в рамките на 1 година“. Благодаря ви за вниманието.

**Чл.-кор. проф. Хр. Белоев:** Въпроси, ако имате по точката? Тук е и кметът на Мартен, господин Димо Тонев, към него също може да има въпроси. Не виждам. Изказване? Да, д-р Константинова. (коментар от зала не се чува) Той добави 3 точка, даване на предварително съгласие за промяна в предназначението, господин Наков го каза. (коментар от зала не се чува) Да, благодаря. Изказвания? С направеното предложение за допълнителна 3 точка в решенията за даване на предварително съгласие за промяна на предназначението режим на гласуване по точка 18.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 164**

На основание чл.21 ал.2 във връзка с чл.21,ал.1 т.11 от ЗМСМА, чл.124а, ал.1 и чл.124б, ал.1 във връзка с чл.110,ал.1,т.3 от ЗУТ и заявление с вх.№№30-5764-4/15.02.16 и УТ-27-5/29.01.16 от „Теленор България (Космо България Мобайл)“ ЕАД, Общинският съвет реши:

1. Одобрява задание за проектиране на план за застрояване на имот с номер 054025, находящ се в землището на гр. Мартен, Община Русе, в местността „Вехтите лозя“;
2. Разрешава изработване план за застрояване на имот с номер 054025, находящ се в землището на гр. Мартен, Община Русе, в местността „Вехтите лозя“.
3. Дава предварително съгласие за промяна предназначението на земята в рамките на срок от 1 година.

**19 Точка**

**Удостояване на г-жа Нешка Стефанова Робева със званието „Почетен гражданин на град Русе“**

**Г-н Дим. Кънчев:** Заповядайте, г-н Белоев като вносител.

**Чл.-кор. проф. Хр. Белоев:** От група общински съветници постъпи предложение за удостояване на г-жа Нешка Робева със званието „Почетен гражданин на град Русе“. Предложението беше разгледано на председателски съвет, председателския съвет подкрепя напълно изложените мотиви. Могат да бъдат добавени още много за заслугите на г-жа Нешка Робева към град Русе, всички ние ги знаен, няма да ги повтарям. И от името на председателския съвет правя предложението за удостояване с „Почетен гражданин на град Русе“ на госпожа Нешка Робева.

**Г-н Дим. Кънчев:** Благодаря. Някой иска ли да вземе отношение към материала? Господин Славчев.

**Г-н М. Славчев:** Благодаря, г-н Председателстващ. Колеги, аз нищо против госпожа Нешка Робева не искам да кажа и не ставам за това. Искам да споделя едно мое мнение, че в работата на тоя Общински съвет, както е започнала наблюдавам едно лавинообразно предлагане на почетни граждани, което стана ... Някак си на мен ми звучи като, че ли тая длъжност започна да получава инфлация някаква. Искам да ви призова, ако може да забавим малко темпото с почетните граждани. Пак казвам нищо против госпожа Робева, аз ще гласувам „за“ това предложение, говоря по принцип. Напоследък се вкарват ... (коментар от зала не се чува) Моля? Напоследък се вкарват предложения на хора, които примерно са родени в Русе и са излезли от Русе, имат действително безспорни заслуги в своята област, но ако ги запитаме кои са кварталите на града едва ли ги знаят. Едва ли са стъпвали в последните 20 години в Русе. Гледах наскоро едно интервю на актьора Михаил Билалов – Джаро, знаете го нали той също е роден в Русе, но каза – „Добре, че навремето се махнах от това градче“. Та ей такива ..., не говоря нали ... Много хора има, които са родени в Русе, тръгнали са от Русе и това системно вкарване на предложения в Общинския съвет за почетни граждани придобива, някак си така обезсмисля смисъла на думата. Думата „почетен гражданин“ коренът и е почит, трябва да помислим дали русенци трябва да отдават почит на тия хора. И молбата ми е, ако може за в бъдеще да намалим малко темпото. Паралелно с това ще ползвам случая отново да призова ..., в Русе няма регистър на почетните граждани, във всички сайтове във Варна, Бургас, в другите гардове има регистър, от който хората могат да видят кои са признати за почетни граждани и мисля, че е време наистина и Русе да изгради такъв регистър да се знае, щото ние ги гласуваме тук на конвейр почти, както е започнал този общински съвет. То никъде ги няма записани кои са, що са, в смисъл, ако някой потърси назад във времето кой е бил почетен гражданин, кога е гласуван и така нататък, няма никаква история. Тя вероятно се води някъде, но не и в публичен регистър. Това е, което искам да кажа. Сега ще гласувам разбира се „за“ Нешка Робева, безспорно доказан професионалист, но за в бъдеще да понамалим малко темпото. На всяка сесия по едно, две предложения имаме. Това е, благодаря.

**Г-н Дим. Кънчев**: Благодаря на г-н Славчев. Професор Белоев иска думата.

**Чл.-кор. проф. Хр. Белоев:** Това прави впечатление и аз се явявам като вносител от името на председателския съвет, а не като предлагащ определен почетен гражданин. Ние го обсъдихме и н председателски съвет, тъй като за следващата сесия има две предложения – посмъртно за ген. Ваньо Танов и за проф. Румяна Ценкова е другото предложение. И обсъждахме да се прави отново промяна в наредбата. Преди две години и половина може би по мое предложение започнахме някаква промяна в наредбата, за да се намали темпа. И тогава се въведе председателския съвет да гледа предложението. На председателският съвет ние обсъждахме въпроса да бъде с пълен консенсус вземано решението и тогава да бъде предлагано. Но имаше изказване, че това не пречи вносителите отново да го внесат на сесия на общинския съвет. И поставихме въпросът на председателския да мислим по какъв начин можем да търсим нови промени в Наредба 17, за да бъдат критериите завишени и наистина това темпо да намалее. То прави впечатление, тъй като девалвира самото звание, което е най-високото звание на общината.

**Г-н Дим. Кънчев:** Да, благодаря ви проф. Белоев. Някой друг иска ли да вземе ... Професор Михайлов, заповядайте.

**Проф. Н. Михайлов:** Уважаеми г-н Кмете, уважаеми г-н Председателю на Общинския съвет, съгласен съм с това, което колегата каза. Само за Ваше сведение такъв регистър съществува. Аз съжалявам, че не го нося в момента разпечатан, ще Ви го покажа ... (коментар от зала не се чува) Ама той го има, аз от там съм го взел от сайта. (коментар от зала не се чува) Ще Ви го покажа няма никакви проблеми. Така, че такъв регистър има. Не мога да се сетя в момента от коя година ..., той обхваща периода, но такава справка направих. Би било много неприлично, ако някой е вече предлаган за почетен гражданин на нашия град и ние отново да го предлагаме. Така, че такава справка е направена. Ще Ви го покажа после.

**Г-н Дим. Кънчев:** Друг желаещ за изказване? Няма, процедура на гласуване, ако обичате.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 165**

На основание чл. 21, ал. 1, т. 22 от ЗМСМА във връзка с чл. 26, ал. 1, т.5, във връзка с чл. 26, ал. 1, т. 2 от Наредба 17 за символиката на Община Русе, Общински съвет – Русе реши:

1. Удостоява със званието “Почетен гражданин на град Русе” именития състезател и треньор по художествена гимнастика Нешка Стефанова Робева за спечелени високи държавни и международни отличия в областта на спорта.

**Г-н Дим. Кънчев**: Давам отново думата на проф. Белоев да продължи воденето на заседанието.

**20 Точка**

**Отмяна на Решение №78/21.01.2016 г. на ОбС-Русе, прието с Протокол №4/21.01.2016 г.**

**Чл.-кор. проф. Хр. Белоев:** Господин Пазарджиев, заповядайте. Предложението е от г-н Галин Григоров и от г-н Иво Пазарджиев.

**Г-н Иво Пазарджиев:** Уважаеми г-н Председател, уважаеми г-н Кмете, уважаеми колеги. През месец януари гласувахме това решение, което към настоящия момент предлагаме да бъде отменено, като ще припомня хронологията. Още по време на комисиите ние изразихме нашите опасения относно неговата незаконосъобразност, за съжаление, обаче Общинския съвет беше подведен от общинска администрация и гласува това незаконосъобразно решение. Впоследствие областният управител върна решението, като смея да твърдя, че мотивите за връщането са доста състоятелно относно неговата незаконосъобразност. Общинският съвет, обаче не се възползва от правомощията, които имаме съгласно ЗМСМА, да изменим, да потвърдим или да отменим върнатото решение, а пренебрегнахме областния управител с мълчание. 14-дневния срок предвиден в ЗМСМА за това не е оправдание, тъй като въпросния срок нито е преклузивен, а и областния управител изчака последния ден, за да внесе тази жалба срещу решението в съда. Ние можехме да го отменим и на предната сесия, както може да го направим и сега. За съжаление, обаче ... и както по време на предишната сесия през месец януари, когато го разглеждахме това предложение, така и сега дебатът относно законосъобразността на това решение беше изместен от дребни клюки и интриги за някакви войни между хората, които са в газовия бизнес в Русе, кой чии интереси защитава и кой за чии интереси лобира. Групата на „Патриотите-ВМРО-Глас народен“ не защитава и не обслужва ничии бизнес интереси, поради, което ние ще оттеглим това предложение, но след като то е влязло в съда ние считаме, че най-правилно е съда да се произнесе по неговата незаконосъобразност. В това време, докато текат съдебните процедури аз призовавам г-н Кмете, Вас и администрацията, тъй като съществува реалната опасност нашето решение да бъде отменено да впрегнете цялата интелектуална мощ на администрацията и да помислите за някакъв начин, по който да защитите бизнеса наистина на този човек, който развива бизнеса си в нашия град и осигурява работни места. Защото накрая да не се окаже, че ако това решение бъде отменено то ще тежи на съвестта, както на администрацията, така и на тия, които са го подкрепили. И именно ще се направи „мечешка услуга“ на този човек, предлагайки това незаконосъобразно решение и ако то бъде отменено бизнеса му със сигурност ще пострада. Именно по тази причина ние искаме да няма никаква ..., никакво съмнение, че обслужваме нечии интереси и заставаме на нечия страна, ако има някакви спорове между конкурентите, поради което оттегляме предложението.

**Г-н Пл. Стоилов**: Много емоционално изказване на г-н Пазарджиев, но все пак като адвокат и то известен, защото защитава известни хора, правили доста известни бели би трябвало да си преценява приказките. Защото, когато кажеш, че общинска администрация подвежда Общинския съвет това звучи доста тежко. Много интересно как един юрист дава някакви оценки по някакво дело, което е в процес на гледане от съда как то ще свърши. Какво ще кажете, ако примерно съда постанови в интерес на общината? Тогава за чий интелектуален потенциал ще говорим, г-н Пазарджиев? Значи, аз призовавам да бъдем доста по-премерени и когато говорим нещо да говорим с факти. Защо не казахте за оная папка внесена във връзка с Вашето искане за отмяна, където има над 1500 подписа събрани на хората живущи в квартала? Аз съм кмет на моите съграждани. Аз съм длъжен да се съобразявам с техните желание и техните интереси. И ако за Вас мнението на 1500 души не значи нищо, за мен то значи. Още повече ... (коментар от зала не се чува) 3000, да, благодаря ви. Още повече изключително стриктно е спазена процедурата по отношение на движението на самото решение на Общинския съвет по административната процедура. Ние не сме длъжни да го гледаме и това е абсолютно законосъобразно решение. Това, че Вие примерно не сте съобразили, че с това ваше решение, което по никакъв начин няма да получи подкрепа, всъщност ще направите така, че в хода на обжалването, ако примерно бъде прието общината да загуби едни пари, които тя ще получава, докато съда се произнесе, също е проблем на Вас и на Вашата група. Значи, аз моля, когато става дума за неща, които касаят широк обществен интерес да говорим от гледна точка интересите на гражданите, а не чисто политически.

**Чл.-кор. проф. Хр. Белоев:** И аз малко информация да внеса. Този въпрос беше дебатиран много на заседание на комисиите, на сесия. След като решението беше оспорено от областния управител и върнато с искане за преразглеждане държа да ви информирам, че беше свикан извънреден председателски съвет. И там един час отново дебатирахме този въпрос. И не бива така леко да се хвърлят и обвинения, тъй като това е един спор между две страни, в който ние трябва да потърсим правилното и вярно решение. То каквото и да бъде вечно едната страна по този спор ще бъде недоволна и сега това е в ръцете на Административния съд. Може би ще трябва да изчакаме да видим какво ще бъде, но истината е, че подписките продължават и гражданите настояват да я има тая газстанция там и вече са над 3000 подписа. Не знам с какво трябва да се съобразяваме, но най-добре е да изчакаме

**Г-н Дим. Кънчев:** Да, благодаря ви. Материалът се оттегли. Господин Пазарджиев.

**Г-н Иво Пазарджиев:** Господин Кмете, когато казах да впрегнете интелектуалната мощ на общината не съм се изразил иронично по никакъв начин. Казах го, поради според мене реалната опасност това решение да бъде отменено, аз се притеснявам, че то може да бъде отменено. Мислете администрацията как да помогнете на бизнеса на този човек, ако това решение бъде отменено. За подписката това, че не съм споменал, не означава, че не съм се запознал. Аз си направих труда, видял съм подписката и както виждате ние се съобразяваме с мнението на русенци и оттегляме това предложение. И най-накрая това, което каза и председателя, спор между две страни. Ние не искаме да заставаме в този спор между двете страни. Нашите аргументи са единствено по отношение на законосъобразността. Благодаря.

**Г-н Дим. Кънчев:** Преминаваме към следващата точка от дневния ред.

**21 Точка**

**Приемане план на заседанията на ОбС–Русе за второто тримесечие и месец юли на 2016 г.**

**Г-н Дим. Кънчев**: Давам думата на професор Белоев като вносител да докладва.

**Чл.-кор. проф. Хр. Белоев:** Предлагам ви план на заседанията на общинския съвет за второто тримесечие, до месец юли са. Те леко са отместени от времето, по към средата на месеца, тъй като да може юли, поне след 19-ти да бъде освободен, за да има летни почивки за общинските съветници и администрацията.

**Г-н Дим. Кънчев:** Благодаря ви. Отношение иска ли някой да вземе към материала с така предложените дати? Няма, процедура на гласуване.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 166**

На основание чл.57, ал. 2 от ПОДОбС, общинският съвет реши:

1. Утвърждава дати за провеждане на заседания на ОбС – Русе за второто тримесечие и месец юли на 2016 г., както следва:

* + 21.04.2016 г.
  + 19.05.2016 г.
  + 16.06.2016 г.
  + 19.07.2016 г.

**22 Точка**

**Опрощаване на несъбираемо държавно вземане на Елка Захариева**

**Г-н Дим. Кънчев:** Докладва проф. Белоев.

**Чл.-кор. проф. Хр. Белоев:** Предлагаме на президента на Република България да опрости публичното вземане спрямо Елка Райкова Захариева.

**Г-н Дим. Кънчев:** Благодаря ви. Колеги, имате думата. Иска ли да вземе отношение някой? Няма, гласуваме. Процедура на гласуване

**Ръчно гласували:**

**Д-р Т. Константинова – „за“.**

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 167**

На основание чл.21, ал.1, т.23 от ЗМСМА, във връзка с чл.8 от Указа за опрощаване на несъбираеми дългове към държавата, Общинският съвет реши:

1. Предлага на Президента на Република България да опрости публичното вземане, което държавата има спрямо Елка Райкова Захариева.

**23 Точка**

**Опрощаване на несъбираемо държавно вземане на Ангел Захариев**

**Г-н Дим. Кънчев:** Вносител е проф. Белоев, заповядайте.

**Чл.-кор. проф. Хр. Белоев:** Аналогична на предходната. Предлагаме на президента да опрости публично вземане спрямо Ангел Захариев.

**Г-н Дим. Кънчев:** Имате думата, колеги. Процедура на гласуване, ако обичате.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 168**

На основание чл.21, ал.1, т.23 от ЗМСМА, във връзка с чл.8 от Указа за опрощаване на несъбираеми дългове към държавата, Общински съвет реши:

1. Предлага на Президента на Република България да опрости публичното вземане, което държавата има спрямо Ангел Николаев Захариев.

**Г-н Дим. Кънчев: Давам думата на проф. Белоев.**

**24 Точка**

**Питания на общински съветници**

**Чл.-кор. проф. Хр. Белоев:** Питане от общинския съветник г-н Стоян Янев, заповядайте.

**Г-н Ст. Янев**: Благодаря, г-н Председател. Уважаеми г-н Кмете, във връзка със сигнал подаден ми от граждани установих, че паметната плоча на инж. Кирил Старцев – Почетен граждани на град Русе и дългогодишен кмет на града липсва от фундамента, на който е била поставена. Плочата е била монтирана на родната къща на г-н Старцев, която се намира на кръстовището на едноименната улица с ул. „Княжеска“ и имам също така информация, че част от надписа е повреден. На основание на чл. 33, ал. 4 от ЗМСМА отправям питане към г-н Стоилов дали общинска администрация ще вземе мерки за възстановяване на паметната плоча и ако да в какъв срок? Благодаря.

**Чл.-кор. проф. Хр. Белоев**: Господин Наков ще отговори отимето на кмета.

**Г-н Дим. Наков:** Благодаря, господин Председателю. Уважаеми г-н Янев, в деловодството на Община Русе е постъпило Ваше питане относно сигнал, подаден от граждани, за демонтирана паметна плоча на г-н Кирил Старцев – Почетен гражданин на гр. Русе и дългогодишен кмет на гр. Русе от фасадната стена на сграда с административен адрес гр. Русе, ул. „Княжеска“ №39. След извършен оглед на място, специалисти от дирекция „Устройство на територията и контрол по строителството“ констатираха, че към момента паметната плоча действително липсва. Същата е демонтирана поради опасност за преминаващите хора и съхранена в помещение на първия етаж на сградата в сравнително добро състояние – част от надписа е повреден, това включва някои от буквите и цифрите са паднали или въобще липсват. Паметната плоча е изработена от г-н Александър Апостолов и е поставена през 1997 г. Представлява плоча от черен гранит, върху която е изписан текст. Предвид обществената значимост и дълбоката почит към живота на инж. Кирил Старцев, от страна на Община Русе са предприети вече мерки за възстановяване визията на паметната плоча. Повторното й поставяне на фасадата ще се осъществи в най-кратки срокове, съобразени изцяло с технологичното време необходимо за подготвяне на паметната плоча и предвидената основа за нейния монтаж. Благодаря ви.

**Чл.-кор. проф. Хр. Белоев:** Да, благодаря.

**Г-н Ст. Янев:** Благодаря, г-н Наков. Радвам се, че общинска администрация е оценила обществената значимост и моралната стойност на проблема и ще следя за изпълнението. Благодаря.

**Чл.-кор. проф. Хр. Белоев:** Да, благодаря.

**25 Точка**

**Изказване на Мариян Димитров – вх.№246/18.03.2016 г.**

**Чл.-кор. проф. Хр. Белоев**: Изказване Мариян Димитров, заповядайте.

**Г-н М. Димитров:** Уважаеми общински съветници, уважаеми г-н Председател, забелязва се нещо много интересно, винаги когато има питане на граждани кмета изчезва и Русе остава без кмет, доста опасно явление. Правя изказване относно честите ремонти на така наречения трети център на Русе – кръговото кръстовище. Кръговото кръстовище с подлеза за пешеходци и велосипедисти, което е част от „Интегрираната система за градски транспорт на Русе” е на стойност 10,5 млн. лв.и беше въведено в експлоатация на 15 декември 2015 г. Още преди да бъде официално открит този обект – гръмко наречен трети център на Русе, започнаха ремонтите по него, тъй като той се нацепи и се появиха слягания. В началото на февруари започна слягането на тротоарната и пътната настилка. Установиха се дефекти по стените, разместване вследствие на пропадане на бетонни плочи и образувани пукнатини с големина до 2 см. Застрашена е структурната ...

**Чл.-кор. проф. Хр. Белоев:** Моля, за тишина в залата.

**Г-н М. Димитров:** ... цялост на съоръжението**.** През март част от плочките в един от тунелите се отлепиха и паднаха, а замазката на стълбите се изрони.

**Чл.-кор. проф. Хр. Белоев:** Моля, за тишина в залата.

**Г-н М. Димитров:** Част от бетона остана необлицован в грозен вид. Подовите плочи са лошо фугирани, а наклонените градинки са пълни с жълта пръст и камъни, което прави озеленяването невъзможно. Преди дни една от тези градинки се слегна и се свлече по наклона. Като причина за тези дефекти от Община Русе бяха посочени обилните снеговалежи и минусовите температури, а не примерно това, че от бързане се декофрираше мокър бетон, който веднага се и боядисваше. Учудващо е, че съоръжението е проектирано само за сухо и топло време. Вече не чуваме кмета Пламен Стоилов да се оправдава с това как е било преди неговия мандат и как е сега в неговия мандат. Още през януари 53-ма водачи на тролеи направиха подписка до Община Русе и КАТ против начина, по който е поставена контактната мрежа и рисковете от катастрофи, които съществуват,както за тях, така и за другите участници в движението. Налага се тролеите на всеки изход на Кръговото да преминават от крайна лява лента, през средната и чак до дясната лента поради неправилното разположение на контактната мрежа, което създава тапи от автомобили в кръстовището. По този повод искам да задам следните въпроси: Какво констатира разпоредената проверка от Община Русе за строителни дефекти на всички обекти, въведени в експлоатация през 2015 г. ? Колко и какви дефекти бяха установени ? Какви санкции бяха наложени на виновните за дефектите ? Застрашена ли е структурната цялост на Кръговото кръстовище ? Колко от дефектите се дължат на използвани строителни материали със съмнителен произход и качество ? Колко от дефектите се дължат на занижен строителен контрол? Има ли други причини за дефектите ? Кога ще се извърши ремонта на новата контактна мрежа, за да се отстранят грешките при проектирането и монтажа й ? Защо Община Русе все още не е отговорила на подписката на 53-мата тролейбусни шофьори ? Господин Кмете, това си е една малка част от невидимите резултати, които благодарение на Вашето управление станаха видими. Дано тези видими резултати бъдат забелязани и от Русенската прокуратура, защото специалистите казват, че от еврофондовете в Европа се краде до 3%, а в България над 30%, а нали Русе е град с българска управа. Тези факти утвърдиха новия девиз на Вашето управление – Строим, за да ремонтираме.

**Чл.-кор. проф. Хр. Белоев:** Господин Наков.

**Г-н Дим. Наков:** Благодаря Ви, господин Председателю. Уважаеми г-н Димитров, относно поставените въпроси за възникнали дефекти на кръговото кръстовище на бул. „Цар Освободител“ Ви информирам следното: по въпрос №1 - Обект: Реконструкция на кръговото движение при бул.“Липник“; доизграждане на пешеходен подлез под кръговото и обособяване на лента за движение на автобуси или лента за паркиране на бул.“Цар Освободител“ . е част от проект: **„**Интегрирана система за градски транспорт на град Русе“, финансиран по оперативна програма „Регионално развитие“ 2007-2013 г.Строителните дейности са изпълнени по одобрени работни проекти от УО на ОПРР и издадено разрешение за строеж. Строежът е въведен в експлоатация след Държавна приемателна комисия, за което и издадено разрешение за ползване в края на декември 2015 г. Гаранционните срокове започват да текат от датата на получаване на Разрешение за ползване на съответния строеж. Гаранционните срокове за изпълнените строително - монтажни работи са определени в съответствие с разпоредбата на чл. 20, ал. 4, точка 2 от Наредба № 2 от 31.07.2003 г. за въвеждане в експлоатация на строежите в Република България. Изпълнителят на строително – монтажните работи на строежа е длъжен да отстранява за своя сметка скритите недостатъци и появилите се впоследствие дефекти в посочените гаранционни срокове и в определения от Възложителя срок. В тази връзка Изпълнителят на СМР е уведомен за възникналите дефекти, които следва да отстрани за своя сметка при наличието на подходящи метеорологични условия за съответния вид СМР. На 02.02.2016 г. фирмата–изпълнител установява слягане на част от тротоарната настилка, вдясно от платното за движение посока бул. „Скобелев“ – бул. „Цар Освободител“ и незабавно обезопасява засегнатия участък. В срок от 3 работни дни фирмата извърши за своя сметка необходимите строително-монтажни работи за възстановяване на визираната настилка. Важно е да се отбележи, че в периода 16-17 февруари 2016 г. беше извършена проверка от УО на оперативната програма на всички строежи по проект „Интегрирана система за градски транспорт на град Русе“. Като в случая във визирания от Вас обект не са констатирани нито един дефект. По втори въпрос мога да заявя, наличните вертикални фуги при подпорните стени, които визирате са вследствие на технологията за изграждане, която предвижда всички подпорни стени да се изграждат на отделни секции или участъци. Така, че не е коректно от Ваша страна да се твърди, че е застрашена структурната цялост на кръговото кръстовище. По въпрос №3, на основание чл. 166, ал. 1, т. 1 от Закона за устройство на територията, Община Русе има сключен договор с лицензирана фирма за упражняване на независим строителен надзор, съгласно който през целия период на времетраене на строителството на обекта е извършен съответния контрол: първо, за спазване на предвидените СМР в техническата документация и изискванията на строителните, техническите и технологичните правила и норми за съответните дейности, както и за спазване на необходимата технологична последователност за изпълнение на различните видове СМР; второ, за влагането на качествени материали, придружени със сертификат за качество в съответствие с Наредбата. за условията и реда за влагане на строителни продукти в строежите на Република България и трето, съставяне и подписване актове и протоколи в съответствие с изискванията на Наредба № 3 по време на строително - монтажните дейности. По въпрос №4, мога да Ви отговоря, вижте преди малко какво отговорих по въпрос №3. За въпрос №5, както беше упоменато в отговора на въпрос №1 за обект: „Реконструкция на кръговото движение при бул.“Липник“; доизграждане на пешеходен подлез под кръговото и обособяване на лента за движение на автобуси или лента за паркиране на бул.“Цар Освободител“ има изготвен работен инвестиционен проект, който е одобрен Ви казах от УО на оперативната програма и е издадено съответното разрешение за строеж. В документацията се съдържа проектна част за организация на движението, която е съгласувана със сектор „Пътна полиция“ при ОД на МВР. Взети са под внимание и съответно са обезопасени всички конфликтни точки в зоната на пресичане на пътните потоци. Преди започване и в процеса на изпълнение на СМР на въздушно-контактната мрежа на кръговото кръстовище на „Цар Освободител“ са присъствали представители на експлоатационното дружество „ЕГГЕД – Русе“ ЕАД, с които е съгласувано изграждането на същата. Използвам случая да заявя, че не малка част от затрудненията при ежедневното ползване на кръстовището произлизат от недисциплинираните водачи на МПС, както и от неправилната експлоатация на въздушно-контактната мрежа, с което още веднъж искам да призова всички водачи за спазване на Закона за движение по пътищата и за по голяма толерантност и уважение. По въпрос №6 Ви заявявам във връзка с получения сигнал от работещи в тролейбусния превозвач е направено проучване за възможните интервенции, които да допринесат за още по-добра безопасност на движение, за това те ще бъдат уведомени по надлежния ред. Благодаря ви.

**Чл.-кор. проф. Хр. Белоев:** Благодаря. Поради изчерпване на всички въпроси закривам сесията на Общинския съвет.

**Забележка:** Протоколите с резултатите от поименното гласуване по точки 2,3, 4, 5, 6, 7, 8 и 9, от дневния ред са част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ПРЕДСЕДАТЕЛ:**

**/П. Денчева-Лукова/ /чл.-кор. проф. дтн Хр. Белоев/**